ഏകാന്ത ജീവിതങ്ങൾ

കദനം നിറഞ്ഞ ജീവിതങ്ങൾ
ഓർമ്മതൻ കയങ്ങളിൽ 
ഏകാന്ത നിലങ്ങളിലാണ്ടുപോയി 

കൺകുളിർക്കുമാജീവിതങ്ങൾ
പരിഭവമില്ലാതെ പയ്യാരമില്ലാതെ
പാരിൻ നടുവിലെത്താക്കയങ്ങളിൽ
താണ്ടുപോയിരുന്നു.

കഥപറഞ്ഞിരുന്നവർ തൻ 
കൂട്ടിലേക്കായി കളിവാക്കുപോലെ 
കദനം മറന്നവന്റെ 
ജീവിതയാത്രയും കടന്നുപോയി.

കാലിടറാതെ കാതങ്ങൾ 
താണ്ടിക്കടന്നവർ 
കാലത്തിന്നറ്റത്തു 
ചേർന്നണഞ്ഞവരായിരുന്നു. 

നാലാളറിഞ്ഞവർ 
നന്മയില്ലാത്തവരായിരുന്നു.
നാഴികകൾ പണിപ്പെട്ടവർ പലരും 
നാഴിക കല്ലാകാതെപോയിരുന്നു.

നാളെയിലേക്കായി ജീവിതം 
കോർത്തവർ നീളേ നടന്നുപോയി. 
കണ്മുന്നിലായി നാമറിയാത്ത 
ജീവിതങ്ങൾ നൈമിഷിക നടനമാടിയിരുന്നു.

താളത്തിലായിയോളങ്ങൾതീർത്തവർ 
പുഴപോലൊഴുകിക്കൊണ്ടിരുന്നു.
തട്ടിത്തടഞ്ഞവർ പാതിവഴിയിലേ 
യാത്രികരായി പൊലിഞ്ഞുപോയി.

താപം കുടിച്ചവർ
തനിയെ താണ്ഡവമാടി
താനേ നീന്തിക്കടന്നവർ 
ആടിത്തിമിർക്കുന്നൂ ഭൂതലത്തിൽ.

സ്നേഹപൂർവ്വം 
വിനീത് വിശ്വദേവ്